**NACRT PRIJEDLOGA**

**O D L U K A**

**o izmjenama i dopunama Odluke**

**o načinu pružanja javne usluge sakupljanja komunalnog otpada**

**na području Grada Svetog Ivana Zeline**

U Odluci o načinu pružanja javne usluge sakupljanja komunalnog otpada na području Grada Svetog Ivana Zeline („Zelinske novine“, br. 35/21) u članku 5. stavku 1. podstavku 1. iza riječi: „120 litara“ dodaje se zarez i briše veznik „i“, a iza riječi: „240 litara“ dodaju se riječi: „i 1100 litara“.

Članak 23. mijenja se i glasi:

„(1) Cijena javne usluge (**CJU**), izražena u EUR, plaća se radi pokrića troškova pružanja javne usluge.

(2) Strukturu cijene javne usluge čini:

1. cijena za količinu predanog miješanog komunalnog otpada (**C**), izražena u EUR i

2. cijena obvezne minimalne javne usluge, **(MJU**), izražena u EUR,

a računa se prema izrazu:

**CJU=C + MJU**

(3) Iznos cijene za količinu predanog miješanog komunalnog otpada, izražen u EUR, kada je kao kriterij količine otpada određen volumen spremnika i broj pražnjenja spremnika, obračunava se prema izrazu:

**C = JCV x BP x U**

pri čemu je:

**C** – cijena javne usluge za količinu predanog miješanog komunalnog otpada izražena u EUR;

**JCV** – jedinična cijena za pražnjenje određenog volumena spremnika miješanog komunalnog otpada, izražena u EUR sukladno Cjeniku;

**BP** – broj pražnjenja spremnika miješanog komunalnog otpada u obračunskom razdoblju sukladno podacima u evidenciji o pražnjenju spremnika;

**U** – udio korisnika javne usluge u korištenju spremnika

(4) Kad jedan korisnik javne usluge samostalno koristi spremnik, udio korisnika javne usluge u korištenju spremnika iznosi 1. Kad više korisnika javne usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja javne usluge, mora iznositi 1.

(5) Cijena obvezne minimalne javne usluge (**MJU**) je iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu, a uključuje troškove nabave i održavanja opreme za prikupljanje otpada, troškove prijevoza otpada, troškove obrade miješanog komunalnog otpada i biootpada, troškove nastale radom reciklažnog dvorišta, troškove prijevoza i obrade glomaznog otpada koji se prikuplja u okviru javne usluge te troškove propisanih evidencija i izvješćivanja u svezi s javnom uslugom.

(6) Cijena obvezne minimalne javne usluge (**MJU**):

- za korisnika kategorije kućanstvo jedinstvena je na čitavom području primjene ove Odluke, a iznosi:

**10,00 EUR (slovima: deset eura) mjesečno, bez PDV-a.**

- za korisnika koji nije kućanstvo jedinstvena je na čitavom području primjene ove Odluke, a iznosi:

**13,00 EUR (slovima: trinaest eura) mjesečno, bez PDV-a.**

(7) Korisnik javne usluge dužan je plaćati davatelju javne usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem se nekretnina trajno ne koristi.

(8) Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.“

Članak 26. mijenja se i glasi:

„(1) Ugovornu kaznu određenu ovom Odlukom korisnik javne usluge dužan je platiti davatelju javne usluge u slučaju kad je postupio protivno Ugovoru. U nastavku se određuju situacije u kojima se smatra da je korisnik javne usluge postupio protivno Ugovoru i iznos ugovorne kazne u pojedinom slučaju. Iznos ugovorne kazne iskazan je u neto iznosu bez PDV-a:

1. kad ne koristi javnu usluge na području na kojem se nalazi nekretnina korisnika javne usluge na način da proizvedeni komunalni otpad predaje putem zaduženog spremnika, ugovorna kazna za korisnika kućanstvo iznosi 120,00 EUR, a za korisnika koji nije kućanstvo 156,00 EUR;
2. ako ne omogući davatelju javne usluge pristup spremniku na mjestu primopredaje otpada kad to mjesto nije na javnoj površini, ugovorna kazna za korisnika kućanstvo iznosi 120,00 EUR, a za korisnika koji nije kućanstvo 156,00 EUR;
3. ako sa otpadom na obračunskom mjestu korisnika javne usluge postupa na način koji dovodi u opasnost ljudsko zdravlje, komunalni otpad rasipa oko spremnika, uzrokuje pojavu neugode drugoj osobi zbog mirisa otpada, ugovorna kazna za korisnika kućanstvo iznosi 120,00 EUR, a za korisnika koji nije kućanstvo 156,00 EUR;
4. ako ne predaje biorazgradivi komunalni otpad, reciklabilni komunalni otpad, problematični otpad i glomazni otpad odvojeno od miješanog komunalnog otpada, ugovorna kazna iznosi 120,00 EUR;
5. ako ne drži spremnik na za to ovom Odlukom propisanom mjestu, ugovorna kazna za korisnika kućanstvo iznosi 120,00 EUR, a za korisnika koji nije kućanstvo 156,00 EUR;
6. kad odlaže otpad pored spremnika ne koristeći odgovarajuće vrećice s logotipom davatelja javne usluge, ugovorna kazna iznosi 120,00 EUR;
7. ako je u Izjavi o načinu korištenja usluge očigledno naveo netočne podatke, osobito ukoliko je lažno naveo da trajno ne koristi nekretninu, ugovorna kazna iznosi 120,00 EUR;
8. ako nije u roku od 30 dana od početka korištenja novoizgrađene nekretnine, odnosno posebnog dijela takve nekretnine ili prava korištenja takve nekretnine, odnosno posebnog dijela takve nekretnine (kada je vlasnik nekretnine obvezu plaćanja ugovorom prenio na tog korisnika) o istome pisanim putem obavijestio davatelja javne usluge, ugovorna kazna iznosi 120,00 EUR;
9. kad ne dopusti ovlaštenim osobama davatelja javne usluge pristup svojoj nekretnini i nadzor kompostera za biootpad, ukoliko koristi mogućnost kompostiranja biootpada, ugovorna kazna iznosi 120,00 EUR;
10. kad odbacuje otpad nepropisno u okoliš ili na javne površine, ugovorna kazna za korisnika kućanstvo iznosi 120,00 EUR, a za korisnika koji nije kućanstvo 156,00 EUR.

(2) Za postupanja prema prethodnom stavku ovoga članka kad više korisnika javne usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici javne usluge koji koriste zajednički spremnik sukladno udjelima u korištenju spremnika.

(3) Radi utvrđivanja nužnih činjenica kojima se utvrđuje postupanje korisnika javne usluge protivno Ugovoru o korištenju javne usluge prema ovom članku kao i činjenica nužnih za obračun ugovorne kazne, davatelj javne usluge ovlašten je i dužan postupati po prijavi komunalnih redara, razmotriti i ispitati prijave građana, uzimati potrebne izjave od korisnika javne usluge, svojih zaposlenika i trećih osoba, osigurati fotografiranje i/ili video snimanje obračunskog mjesta korisnika javne usluge i koristiti takvu fotodokumentaciju, koristiti podatke iz izjave o načinu korištenja javne usluge, evidencije o preuzetom komunalnom otpadu, podatke očitanja mjernih uređaja za potrošnju električne energije ili plina ili pitke vode, podatke iz svojih poslovnih knjiga i drugih evidencija, cjenika ovlaštenih proizvođača opreme i uređaja, stručne, obrazložene i ovjerene procjene nastalih troškova uslijed pojedinog postupanja, vremensko trajanje pojedinog postupanja, te sve druge dokaze s pomoću kojih se i u svezi s drugim dokazima nedvojbeno može utvrditi postupanje korisnika javne usluge prema ovom članku, odnosno koji mogu poslužiti za obračun ugovorne kazne.

(4) Ukoliko se utvrdi da je korisnik javne usluge počinio više radnji za koje je prema ovom članku propisana obveza plaćanja ugovorne kazne, davatelj javne usluge će mu za svaku od navedenih radnji obračunati i naplatiti ugovornu kaznu.

(5) Iznos Ugovorne kazne iskazuje se zasebno na računu za javnu uslugu.“

Ova Odluka stupa na snagu osmog dana od dana objave u „Zelinskim novinama“, službenom glasilu Grada Svetog Ivana Zeline.

KLASA: 363-01/24-01/01

URBROJ: 238-30-03/19-24-1

Sveti Ivan Zelina, 03. siječanj 2024.